Keitä puolueiden peruskannattajat ovat? SK:n selvityksessä vuonna 2011 haastateltiin lähes 20 000 suomalaista.

Taloustutkimus selvitti SK:n toimeksiannosta 18 384 äänestysikäisen suomalaisen vastausten perusteella kaikkien eduskuntapuolueiden kannattajaprofiilit. Seuraavat fiktiivisten henkilöiden tiedot ja haastattelut perustuvat tähän tutkimukseen.

Maskeeraus Aino Suominen. Kuvat Ari Heinonen. Tekstit Pekka Ervasti.

Keskusta

Nimi: Reino Ratsula

Ikä: 58

Kotipaikka: Nämäilän Lähäkkälä (Pohjois-Pohjanmaa)

Ammatti: metsäkoneurakoitsija, maatilamatkailuyrittäjä

Koulutus: kansakoulu, kansalaiskoulu, ammattikoulu

Parisuhde: ”Naimisissa ton emännän kanssa jo nelisenkymmentä vuotta, kolme lasta.”

Auto: VW-paku

Harrastukset: metsästys, kalastus ja osa-aikaviljely

”Nojoo, keskustaanhan mä liityin jo natiaisena – tai maalaisliittohan se silloin vielä tais olla. Minut varmaan liitettiin puolueeseen perhejäsenenä. Vesaisissa kylän opettaja sitten kertoi Kekkosesta ja muista urhoista.

Meijän perältä on aina ollu oma mies eduskunnassa ja se on aina kuulunu keskustaan. Niin on paree!

Musta vähän tuntuu, että nyt EU-aikana meidät maaneläjät on ajettu vähän ahtaalle. Mutta ilman keskustaa oltas varmaan vielä ahtaammalla.

Vaaleissa äänestän tietysti sitä meidän pitäjän miestä. Eihän se mikään kekkonen ole, mutta oman kylän miehiä kuitenkin. Me kuulutaan tavallaan samaan porukkaan ja porukan pitää pitää yhtä. Se on ihan sama asia oli se porukka puolueosasto tai hirviporukka.”

Sdp

Nimi: Unelma Höttö

Ikä: 69

Kotipaikka: Varkaus

Ammatti: eläkeläinen

Koulutus: peruskoulu

Parisuhde: naimisissa, lapset aikuisia

Kulkuväline: ”Ukolla on joku toyota tai semmonen.”

Harrastukset: ammattiosaston eläkeläiskerho, avantouinti

”Demareihin mä liityin työpaikan ammattiosaston pääluottamusmiehen ehdotuksesta. Se sano, että työläisen taakse tarvitaan joukkovoimaa.

Paljon on saatukin aikaan – hyvinvointivaltio kokonaisuudessaan. Ei se ois ilman taistelua tullut, ei porvari mitään ilmaiseksi anna.

Mä käyn edelleenkin demarien kokouksissa. Nykyisin niitä on aika vähän ja väkeäkin on aika vähän. Monet on jo sen ikäisiä, että niiden on vähän vaikea päästä lähtemään.

Tämän Jungnerhan sanoo, että työväentalo on nykyisin siellä internetissä vai mikä se on. En tiijä, en oo käyny. Onkohan sielläkin katto korkialla ja seinä leviällä? Ei siellä ainakaan duunarin hiki haise.”

Kokoomus

Nimi: Jyrki Juristi

Ikä: 36

Kotipaikka: Haukilahti (Espoo)

Ammatti: lakimies, liikkeenjohdon konsultti

Koulutus: oikeustieteen kandidaatti, ekonomi

Parisuhde: lääkärivaimo, poika ja tytär

Kulkuväline: Audi TT, vaimolla A4 farkku

Harrastukset: viiniproovit, laskettelu, golf ja Espoon Blues -kannatusyhdistys

”Kokoomus on oikeesti tosi siisti lafka. Siinä on samanhenkistä porukkaa ja rento, cooli meininki.

Kokoomuksella menee hyvin ja kokoomuslaisillakin menee hyvin, siitä se hyvä meininki varmaan tulee. Mitä vikaa siinä on?

Mutta kyllä duunia vielä riittää. Verotusta pitäis saada alas ja yritystoimintaa arvostaa enemmän eikä kurittaa kaikenmaailman byrokraattisilla säädöillä. Niiden, jotka opiskelee pitkään ja tekee pitkää päivää duunissa, pitää saada siitä myös kunnon taloudellinen korvaus. Ei niitä hedelmiä pidä kaikkea kupata valtion pohjattomaan kassaan. Ne on mun fyffet!

Vanhoista hyvistä isänmaallisista arvoista pitää silti pitää kiinni. Siinä mielessä Sauli Niinistö on linjan mukainen, jämäkkä mies pressaksi. He is my man!”

Vihreät

Nimi: Minttumaaria Auer-Mohammed

Ikä: 25

Kotipaikka: Helsingin Kumpulassa, ihanassa puutalossa

Ammatti: opiskelija, kotiäiti

Koulutus: ”Musta tulee kehitysaputyöntekijä.”

Parisuhde: puoliso ja yksi lapsi

Kulkuväline: polkupyörä ja julkiset

Harrastukset: elokuvat, feissaaminen, luomupalstan pito, kierrätys

”Emmä sillee tiedä… Mä nyt äänestän vihreitä, kun ne on ekologisin ja sillee ja ehkä ainoa puolue, joka oikeesti miettii fiksusti näitä nuoremman jengin tärkeinä pitämiä asioita: ympäristökysymyksiä, tasa-arvojuttuja, pätkätöitä, ilmastomuutosta ja globalisaatiota ja sen tyyppisiä juttuja.

Mut en mä näitä politiikan juttuja sillee hirveesti mieti, mulle tää vihreys on oikeastaan enemmänkin elämäntapa. Mä feissaan Greenpeacelle, Animalialle ja Amnestylle aina kun pikku-Alilta ehdin ja pystyn. Mä käytän norppasähköä, tietty. Jos kaikki tekis niin, ei tarvittais ydinvoimaa lainkaan. Miks ei jengi tätä tajuu, mä en tajuu?

Joskus nuorempana meinasin lähtee yhteen tarhaiskuunkin mukaan, kun mun poikafrendi – joka muuen oli ihan Ville Komsin näköinen – houkutteli. Mutt en mä sitten kuitenkaan menny, hirveen kylmä keli oli ja tais vielä sataakin.”

Rkp

Namn: Ylva Andersson

Older: över 29

Hemort: Huvudstadsregion

Yrke: sekreterare

Skolning: Hanken

Parförhollande: gift

Fordon: Volvo

Hobbies: tennis, hundar och irlandshästar

”No, no Ruffe, älä hypi siinä sylissä! Niin mitä mun piti sanoa, siis, joo, just: mulle Rkp on tietysti luonnollinen valinta, koska mä olen ruotsinkielinen suomalainen. Kieli on identiteettijuttu ja kuka sitä vaalisi paremmin kuin Rkp. Onhan se muka leikkinyt olevansa kaksikielinenkin, mutta på skoj förstås.

Olen ollut kerran jopa puoluekokousedustajakin. Meillä oli silloin Partidag Pietarsaaressa. Jätte kiva tapahtuma. Iltajuhlassa laulettiin ja otettiin muutama snapsikin. En mä kyllä muista, mitä siellä kokouksessa päätettiin.

Sinä niinkuin minä tee, äänestä ärkopee!”

Kristillisdemokraatit

Nimi: Martta Siviä

Ikä: 52

Kotipaikka: Pyhäjärvi

Ammatti: lehtori

Koulutus: fil.kand

Parisuhde: avioliitossa, neljä lasta

Auto: perheellä Toyota Avensis, farmari

Harrastukset: kirkkokuoro, käsityöt ja ruoanlaitto”Mä oon oikeastaan aika epäpoliittinen, mutta meidän Armo – siis mun aviomies – sanoi, että mikään muu puolue ei oikein tunnu enää uskovan elämän perusarvoihin, sellasiin kuin kotiin, perheeseen, uskontoon, kirkkoon ja miehen ja naisen avioliittoon. Me on äänestetty ja esirukoiltu kristillisten puolesta joka vaaleissa.

Nyt puoluetta on minusta siunattu harvinaisen hyvällä puheenjohtajalla. Päivi Räsänen uskalsi rohkeasti puolustaa meidän perusarvoja siinä television homokeskustelussakin. Minusta hän on myös tyylikäs nainen – sillä lailla terveellä ja säädyllisellä tavalla. Hän on vähän niinku sellainen Suomen Sarah Palin.”

Vasemmistoliitto

Nimi: Kalle ”Che” Kuokkavieras

Ikä: 22

Kotipaikka: ”Välillä Turus, Manses tai Stadis, vallatussa talossa kuiteski.”

Ammatti: ”Häh?”

Koulutus: melkein yo, pari tenttiä puuttuu

Parisuhde: välillä Turussa, Mansessa ja Stadissa

Kulkuvälinen: isän vanha Fiat

Harrastukset: kansalaisaktivismi, urbaani, poliittinen räppi

”Se on käsittämätöntä, miten jenkkikapitalistit ja kaiken maailman riistomafiat ja isot bisnesporhot pyörittää tätä systeemiä ihan globaalisti. Se on yks iso salaliitto oikeestaan.

Jonkun pitää panna kapuloita sellaisten rattaisiin. On mahtavaa nähdä, että sellasta porukkaa löytyy. Kyllä on mahtava fiilis, kun vaikkapa vallataan jotain taloa tai katua. Se on suoraa atakkia, josta mä tykkään. Viva la revolution!

Mutta on sitä ollut ennenkin. Kerran mä olin yhdessä opintopiirissä, jossa Esko-Juhani Tennilä – se vanha kommarigubbe sieltä Lapista tai jostain – muisteli, millaista touhu oli silloin joskus ku porvaria pistettiin kunnolla neniin. Niillä jätkillä on asenne kohdallaan ja hiton hyvät läpät. Niiltä voi paljon oppia, mutta emmä kyllä rupeaisi missään ihmeen punaisessa pikkutakissa hiihtään.”

Perussuomalaiset

Nimi: Seppo Suhari

Ikä: ”Nelkytjotain”

Kotipaikka: maaseutumainen Uusimaa

Ammatti: taksi- ja kuntosaliyrittäjä

Koulutus: ammattikoulu

Parisuhde: vaimo ja kaksi lasta

Kulkuväline: Mersu Wunderbaumilla

Harrastukset: ravit ja lätkä – katsomon puolella

”Timo Soini on hyvä jätkä! Perkele, se sanoo suoraan, miten asiat on. Semmosta tässä on odoteltukin sen jälkeen kun Vennamo häippäs.

Mä aion nyt äänestää pitkästä aikaa. Vaikka äänestin mä kyllä Soinia jo pressanvaaleissa ja eurovaaleissakin. Pakko on äänestää, kun tuo sama meno tuntuu maassa jatkuvan, oli siellä hallituksessa sitten demarit, kokkarit tai keput.

Nyt voi käydä niin, että perussuomalaisten porukka saa vähän tulta vanhojen väsyneiden puolueiden perseen alle. Se on niiden kohdalla niin, että missä Soini, siellä pulma.

Nää EU- ja maahanmuuttohommat on saatava järjestykseen. Öljylettien velkoja mä en suostu pienestä yrittäjätilistäni maksamaan, enkä sosiaalipakolaisten sossunlaskuja. Emmä rasisti ole. Kunnon rehellinen työmies on Suomeen tervetullut – kunhan ei tuu mun naapuriin eikä vie mun duunia.”

Tunnistatko, kuka esittää kannattajahahmoja? Katso vastaus tästä.